[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 21.9.2009

COM(2009) 485 окончателен

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в рамките на Комисията за опазване на антарктическите живи морски ресурси

ОБЯСНИТЕЛЕН МЕМОРАНДУМ

Съгласно член 300, параграф 2, втора алинея от Договора за ЕО решенията относно позициите, които трябва да се възприемат от името на Общността в рамките на регионалните организации за управление на рибарството, когато от последните се изисква да приемат решения с правни последици, с изключение на решенията, които допълват или изменят тяхната институционална рамка, се вземат от Съвета, с квалифицирано мнозинство, по предложение на Комисията.

С оглед на това задължение и в съответствие с подобни решения на Съвета и предложения на Европейската комисия за други регионални организации за управление на рибарството, Европейската комисия предлага настоящото решение, за да се определи позицията на Общността, която да бъде възприета в рамките на Комисията за опазване на антарктическите живи морски ресурси . Настоящото предложение следва същия подход като тези за другите регионални организации за управление на рибарството с цел да се осигури съгласуваност.

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в рамките на Комисията за опазване на антарктическите живи морски ресурси

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 във връзка с член 300, параграф 2, втора алинея от него,

като взе предвид предложението на Комисията,

като има предвид, че:

(1) Съгласно член 33 от Договора за ЕО във връзка с член 32 от него една от целите на Общата политика в областта на рибарството е да се гарантира снабдяването. Регламент (ЕО) № 2371/2002[1] предвижда, че Общността прилага подхода на предпазливостта при приемането на мерки, предназначени да защитят и опазят живите водни ресурси, да позволят тяхната устойчива експлоатация и да сведат до минимум отражението на риболовната дейност върху морските екосистеми. Освен това в него се посочва, че Общността се стреми към постепенното прилагане на подход на основата на екосистемите към управлението на рибарството и към осигуряване на принос за развитието на ефективна риболовна дейност в рамките на икономически жизнеспособен и конкурентноспособен сектор на рибарството и аквакултурите, като гарантира добър жизнен стандарт на лицата, които зависят от риболовните дейности, и като същевременно отчита интересите на потребителите.

(2) Европейската общност както и Белгия, България, Финландия, Франция, Германия, Гърция, Италия, Нидерландия, Полша, Испания, Швеция и Обединеното кралство е страна по Конвенцията за опазване на живите морски ресурси на Антарктика от 1982 г. С конвенцията се създава Комисията за опазване на антарктическите живи морски ресурси (CCAMLR), която въз основа на научни доказателства предприема според нуждите мерки за управлението на живите морски ресурси в областта, за която отговаря. Предназначението на тези мерки е да гарантират опазването и рационалното използване на антарктическите живи морски ресурси.

(3) Съгласно член 300, параграф 2, втора алинея от Договора за ЕО позицията на Общността в органи, създадени съгласно регионални споразумения в областта на рибарството и от които се изисква да приемат решения с правни последици, без обаче последните да изменят институционалната рамка на въпросните споразумения, трябва да се определи с решение на Съвета, с квалифицирано мнозинство, по предложение на Комисията.

РЕШИ:

Член 1

Позицията, която ще бъде приета от името на Общността в Комисията за опазване на антарктическите живи морски ресурси, когато от тази комисия се изисква да приема решения с правни последици, е определена в приложението към настоящото решение.

Член 2

Позицията на Общността, определена в приложението към настоящото решение, се оценява и при необходимост се преразглежда от Съвета по предложение на Комисията най-късно за годишното събрание на Комисията за опазване на антарктическите живи морски ресурси през 2014 г.

Съставено в Брюксел […] година.

За Съвета

Председател

ПРИЛОЖЕНИЕ

Позиция на Общността в Комисията за опазване на антарктическите живи морски ресурси

1. Принципи

В рамките на CCAMLR Европейската общност:

a) действа в съответствие с целите, преследвани от Общността в рамките на Общата политика в областта на рибарството, по-специално чрез подхода на предпазливостта за осигуряване на устойчива експлоатация на видовете, регулирани от CCAMLR, за насърчаване на постепенното прилагане към управлението на риболова на подход на основата на екосистемите и за свеждане до минимум на въздействието на риболовната дейност върху морските екосистеми, както и чрез насърчаване на икономически жизнеспособен и конкурентноспособен сектор на рибарството в Общността, като гарантира добър жизнен стандарт на лицата, които зависят от риболовните дейности, и същевременно отчита интересите на потребителите;

б) гарантира, че мерките на CCAMLR са в съответствие с целите на Конвенцията за опазване на живите морски ресурси на Антарктика;

в) гарантира, че мерките на CCAMLR са съобразени с международното право, и по-специално с разпоредбите на Конвенцията на ООН по морско право, Споразумението на ООН, отнасящо се до съхранението и управлението на трансграничните и далекомигриращите рибни запаси, както и със Споразумението за насърчаване на спазването на международните мерки за опазване и управление от риболовните кораби в открито море;

г) насърчава съгласувани позиции в рамките на регионалните организации за управление на рибарството;

д) стреми се към полезно взаимодействие с политиката, която Общността провежда като част от своите двустранни отношения с трети държави в областта на рибарството, и осигурява съответствие с политиката си на външни отношения;

е) осигурява спазването на международните ангажименти на Общността.

2. Насоки

Ако е необходимо, Европейската общност подкрепя приемането на следните мерки от страна на CCAMLR:

a) мерки за опазване и управление на рибните ресурси в зоната на Конвенцията въз основа на най-добрите налични научни становища, включително ОДУ и квоти за видове, регулирани от CCAMLR. При необходимост се обмислят специфични мерки за запаси, изложени на свръхулов, за да се избегне нарастване на риболовната дейност;

б) мерки за засилване на наблюдението, контрола и надзора в регулаторната зона на CCAMLR с цел подобряване изпълняването на мерките на CCAMLR;

в) укрепване на действията срещу ННН риболовни дейности;

г) мерки за закрила на уязвими морски екосистеми в регулаторната зона на CCAMLR в съответствие с резолюциите на Общото събрание на ООН;

д) разработване на съвместни подходи с други регионални организации за управление на рибарството, включително Комисията за риболова в североизточната част на Атлантическия океан и Международната комисия за опазването на видовете риба тон в Атлантическия океан;

е) допълнителни технически мерки, основани на становища на Международния съвет за изследване на морето;

ж) постоянно осъвременяване на CCAMLR след преглед на дейността ѝ.

[1] ОВ L 358, 31.12.2002 г., стр. 59.